ג'ון לונגלי

רובע המלכותי קינגסטון שעל התמזה|שמאל|]]
מייג'ור גנרל סר ג'ון לונגלי (באנגלית: John Raynsford Longley; 7 במרץ 1867 – 13 בפברואר 1953) היה קצין בכיר בצבא בריטניה. השתתף במלחמת הבורים ובמלחמת העולם הראשונה במהלכה לחם, כמפקד בריגדה ובהמשך כמפקד דיוויזיה, בחזית המערבית, בחזית המקדונית ובמערכה על סיני וארץ ישראל. בתקופת מלחמת העולם השנייה גויס שוב לצבא ופיקד על חיל מצב לאורך חופי אנגליה.

== ביוגרפיה ==
לונגלי נולד ב-1867 בצ'לטנהאם שבמחוז גלוסטרשייר לצ'ארלס תומאס לונגלי (Charles Thomas Longley) ולאמלין לבית לוייד (Emmeline Frances Lloyd) אח לצ'ארלס הרברט לונגלי. אביו היה פקיד באדמיניסטרציה בהודו. בנעוריו למד בבית הספר התיכון של צ'לטנהאם אותו סיים ב-1887.

== קריירה צבאית ==
=== השנים הראשונות ===
עם סיום לימודיו החל לונגלי את הכשרתו הצבאית במסגרת "רגימנט מזרח סארי" .

ב-1902 הצטרף, עם הרגימנט, למלחמת הבורים השנייה בדרום אפריקה תחת פיקודו של הוריישו קיצ'נר. במהלך מלחמה זו נלחם בטרנסוואל, במדינת אורנג' החופשית ובמושבת הכף. על שירותו המסור במערכה זו זכה במדליה המלכותית בתוספת 4 אבזמים (clasps).

עם שובו מדרום אפריקה מונה לשליש של יחידת הצופים הקנדים ובהמשך מונה לסגן מפקד היחידה.

ב-1903 חזר ל"רגימנט מזרח סארי" לאחר שהובטח לו שם קידום לדרגת מייג'ור.

ב-1911 מונה לונגלי למפקד הבטליון הראשון של "רגימנט מזרח סארי" ובהמשך קודם לדרגת לוטננט קולונל.

=== מלחמת העולם הראשונה ===
==== החזית המערבית ====
ב-1914, עם פרוץ מלחמת העולם הראשונה, יצא בראש יחידתו לחזית המערבית בצרפת. במהלך אותה שנה השתתפף עם הבטליון שלו בקרבות הבאים:
* קרב מונס (23–24 באוגוסט 1914)
* קרב לה קאטו (26 באוגוסט 1914)
* הקרב הראשון על המארן (6–12 בספטמבר 1914)
* הקרב הראשון על האן (13–18 בספטמבר 1914)
* קרב לה באסה (10 באוקטובר – 2 בנובמבר 1914)
* קרב ארמונטייר (13 באוקטובר – 2 בנובמבר 1914)

בתחילת 1915 מונה לונגלי למפקדה של בריגדת הרגלים ה-82 שהייתה תחת פיקודה של הדיוויזיה ה-27. בתפקידו זה הוביל את הבריגדה בקרבות בצרפת (בין השאר בקרבות איפר). לפי זכרונות אנשיו .

==== חזית מקדוניה ====
בדצמבר 1915 הועלה לדרגת מייג'ור גנרל ומונה לפקד על הדיוויזיה העשירית "האירית" שלחמה בחזית המקדונית תחת פיקודו של הקורפוס ה-16. בזירה זו פעלה הדיוויזיה עד ספטמבר 1917 כשבין השאר הייתה מעורבת בקרב קוסטורינו (6–12 בדצמבר 1915) ובקרב סטרומה (17–23 באוגוסט 1916).

==== חזית ארץ ישראל ====
בספטמבר 1917 הוביל לונגלי את מעבר הדיוויזיה ה-10 למערכה בארץ ישראל שם צורפה לחיל המשלוח המצרי והוכפפה לקורפוס ה-20 בפיקודו של פילדמרשל פיליפ צ'טווד. במסגרת זו הייתה הדיוויזיה מעורבת בקרבות הבאים:
* קרב עזה השלישי (1–2 בנובמבר 1917)
* קרב תל א-שריעה ותל הוריירה (6–7 בנובמבר 1917)
* כיבוש ירושלים (19 בנובמבר – 9 בדצמבר 1917)
* כיבוש שכם כחלק מקרב מגידו (19–25 בספטמבר 1918)

בתקופה שקדמה לקרב מגידו חל שינוי בהרכב הדיוויזיה ה-10 כשהבטליונים האנגלים הועברו לחזית המערבית והבריגדות תוגברו בבטליונים הודים.

בנובמבר 1918 הוחזרה הדיוויזיה לסרפנד ובדצמבר הועברה למצרים שם ולונגלי שוחרר מהתפקיד.

על שירותו במהלך המלחמה זכה להתקבל למסדר האמבט ולמסדר מיכאל הקדוש וג'ורג' הקדוש.

=== בין מלחמות העולם ===
ב-1919 מונה לונגלי למפקדה של הדיוויזיה ה-44 שחזרה לאנגליה משירות בהודו. לונגלי מילא תפקיד זה עד פרישתו מהצבא ב-1923. לאחר שחרורו מונה למפקד במילואים של "רגימנט מזרח סארי".

=== מלחמת העולם השנייה ===
ב-1939, עם פרוץ מלחמת העולם השנייה, וכשהוא כבר בן 72 "נקרא לונגלי לדגל" והוצב כבריגדיר גנרל בחיל המצב בדובר. ב-1945 פרש בשנית מהצבא.

== אותות כבוד ==
* 1911: מדליית ההכתרה של המלך ג'ורג' החמישי 
* 1911: המדליית המלכותית של דרום אפריקה 
* מסדר מיכאל הקדוש וג'ורג' הקדוש
** 1918: עמית (CMG)
** 1919: אביר (KCMG)
* 1916: עמית מסדר האמבט
* 1917: מפקד במסדר סנט מוריס ולזרוס (איטליה)
* 1918: כוכב 1914
* 1918: מדליית המלחמה הבריטית
* 1919: מדליית הניצחון (בתוספת ענף מפני שאוזכר בשדרים)
* 1919: קצין גדול במסדר הנילוס
* 1935: מדליית היובל של המלך ג'ורג' החמישי 
* 1937: מדליית ההכתרה של המלך ג'ורג' השישי 
* 1945: מדליית ההגנה
* 1945: מדליית המלחמה

בנוסף אוזכר לונגלי בשדרים 10 פעמים.

== משפחתו ==
לונגלי נישא ב-10 ביוני 1896 לאווה מלוני (Iva Malony) ונולדו להם 2 בנים (צ'ארלס וג'ון). הבן צ'ארלס שירת במלחמת העולם הראשונה על סיפון ספינת המלחמה Indefatigable ונהרג ב-1916 כשספינתו טובעה במהלך קרב יוטלנד.

לונגלי נפטר ב-1953 ולזכרו הוצב ב"כנסיית כל הקדושים" שברובע המלכותי קינגסטון שעל התמזה לוח זיכרון הנושא את שמו, תפקידיו ותואריו. באותה כנסייה הוצב גם ציון לזכר הבן צ'ארלס לונגלי.

אשתו אווה (ילידת 1870) נפטרה ב-1971.

== קישורים חיצוניים ==
* [http://www.queensroyalsurreys.org.uk/colonels_and_co/colonels/east-surrey-regiment/major-gen-sir-john-raynsford-longley.shtml מייג'ור גנרל ג'ון לונגלי], באתר queensroyalsurreys.org.uk
* [https://web.archive.org/web/20110205224417/http://www.kcl.ac.uk/lhcma/locreg/LONGLEY.shtml מייג'ור גנרל ג'ון לונגלי], בארכיון לידל הארט
* [https://web.archive.org/web/20060104202721/http://www.regiments.org/regiments/uk/inf/031ESurr.htm רגימנט מזרח סארי], באתר regiments.org
* [https://www.britishempire.co.uk/forces/eastsurreyslongley.htm מייג'ור גנרל ג'ון לונגלי], באתר britishempire.co.uk
* [https://www.wikitree.com/wiki/Longley-347 מייג'ור גנרל ג'ון לונגלי], באתר wikitree.com

== הערות שוליים ==

קטגוריה:קצינים בריטים במלחמת העולם הראשונה
קטגוריה:מסדר מיכאל הקדוש וג'ורג' הקדוש: גבירות ואבירים מפקדים
קטגוריה:מסדר האמבט: עמיתים
קטגוריה:ציון לשבח (בריטניה)
קטגוריה:בריטים שנולדו ב-1867
קטגוריה:בריטים שנפטרו ב-1953